open-index/open-wikipedia-markdown huggingface dataset:
Xiu Xiu

**Xiu Xiu** (uitspraak: [ʃuː ʃuː], *sjoe sjoe*) is 'n eksperimentele indiemusiekgroep gebaseer in Oakland, Kalifornië (VSA). Die groep is die breinkind van sanger-liedjieskrywer Jamie Stewart, die enigste konstante lid sedert die groep se totstandkoming. Die ander huidige lede is neef Caralee McElroy en perkussiespeler Ches Smith. Xiu Xiu word soms deur Cory McCulloch en Sean McGahan aangevul, wat ook verskeie van die groep se albums vervaardig het. Gewese lede sluit in Lauren Andrews, Yvonne Chen, Sam Mickens en Jherek Bischoff. Sommiges, insluitende McCulloch, het in gewese groepe saam met Stewart gespeel, waaronder Ten in the Swear Jar en IBOPA. Die groepsnaam is geneem van die 1998 Sjinese rolprent *Xiu Xiu: The Sent Down Girl*.

Xiu Xiu se musiek trek hewig van verskeie onverwante genres, soos punk, geraas, ambience, techno, Asiatiese perkussiemusiek, kontemporêre klassieke musiek, en volksmusiek. Die meeste lirieke handel oor mishandeling, en ander sombere onderwerpe soos selfmoord, vigs, oorlog, en taboe ondervindinge. Die groep vermeng gereeld kakofoniese perkussie en eksperimentele strukture met ruige hoeke en divergerende liriese style, beïnvloed deur musiekgroepe van die VK se postpunk-toneel soos The Cure en Joy Division.

## Ateljeealbums 
* Knife Play (2002)
* A Promise (2003)
* Fabulous Muscles (2004)
* La Forêt (2005)
* The Air Force (2006)
* Women as Lovers (2008)
* Dear God, I Hate Myself (2010)
* Always (2012)
* Angel Guts: Red Classroom (2014)
* Forget (2017)
* Girl with Basket of Fruit (2019)
* Oh No (2021)
* Ignore Grief (2023)
* 13" Frank Beltrame Italian Stiletto with Bison Horn Grips (2024)

## Verwysings 
## Eksterne skakels 
* Amptelike webwerf 
* Internetrolprentdatabasis-profiel 
* Xiu Xiu se geargiveerde regstreekse materiaal by die Internetargief 

### Verdere leesstof 
* Onderhoud met Jamie Stewart op SHZine
Volker Zotz

**Volker Zotz** (gebore 28 Oktober 1956) is 'n Oostenrykse filosoof. Sy werk is in die veld van die Boeddhisme en hy is die outeur van meer as 30 filosofiese werke. 

## Belangrikste werke 
* *Maitreya. Kontemplationen über den Buddha der Zukunft*. Mit einem Vorwort von Lama Anagarika Govinda. Hannoversch Münden 1984, 
* *Zur Rezeption, Interpretation und Kritik des Buddhismus im deutschen Sprachraum vom Fin-de-Siècle bis 1930. Historische Skizze und Hauptmotive.* Wien: Phil. Diss., 1986
* *Maitréja. Elmélkedések a jövö Buddhájáról.* Körösi Csoma Sandor Buddhológiai Intézet, Budapest 1986
* *Freiheit und Glück. Buddhas Lehren für das tägliche Leben.* München 1987, 
* *André Breton.* Rowohlt, Reinbek bei Hamburg 1990, 
* *Erleuchtung im Alltag.* München 1990, 
* *Buddha.* Rowohlt, Reinbek bei Hamburg 1991, 6. Auflage 2001, 
* *André Breton.* Préface de José Pierre. Paris: Édition d'art Somogy, 1991, .
* *Der Buddha im Reinen Land. Shin-Buddhismus in Japan.* Diederichs, München 1991, 
* *Buddha.* Votobia, Olomouc 1995, 
* *Geschichte der buddhistischen Philosophie.* Rowohlt, Reinbek bei Hamburg 1996, .
* *Buddha.* Hangilsa, Seoul 1997, .
* *Mit Buddha das Leben meistern. Buddhismus für Praktiker.* Rowohlt, Reinbek bei Hamburg 1999, 4. Auflage 2003, 
* *Konfuzius.* Rowohlt, Reinbek bei Hamburg 2000, 
* *Auf den glückseligen Inseln. Buddhismus in der deutschen Kultur.* Theseus, Berlin 2000, 
* *Totus tuus. Marianisches Lesebuch zur Luxemburger Muttergottes-Oktave.* Kairos, Luxembourg 2004, 
* *Die neue Wirtschaftsmacht am Ganges.* Redline, Heidelberg 2006, 
* *Buda, Maestro de Vida.* Ellago Ediciones 2006, 
* *Konfuzius für den Westen. Neue Sehnsucht nach alten Werten.* O.W. Barth, Frankfurt am Main 2007, 
* *Die Suche nach einem sozialen Buddhismus.* Kairos, Luxembourg 2007, 
* *Historia Filozofii Buddyjskiej.* Wydawnictwo WAM, Krakow 2007, 
* *Business im Land der aufgehenden Sonne.* Redline, Heidelberg 2008, 
* *Kamasutra im Management. Inspirationen und Weisheiten aus Indien.* Campus Verlag, Frankfurt am Main 2008, 

## Eksterne skakels 
* Volker Zotz
* Literatuur van en over Volker Zotz in de catalogus van de Die Deutsche Bibliothek
* Literatuur van en over Volker Zotz in de catalogus van de Bibliothèque nationale de Luxembourg
Eduard V van Engeland

**Eduard V** (4 November 1470 – moontlik 1483) was van 9 April tot 25 Junie 1483 koning van Engeland. Hy was die seun van Eduard IV van die Huis van York en Elizabeth Woodville.

Hy is gebore in die tyd toe Hendrik VI van die Huis van Lancaster vir ’n kort rukkie terug was op die Engelse troon. Sy ma het in dié tyd in die Westminster-abdy geskuil. Toe sy pa weer koning word, het hy die Prins van Wallis geword.

Ná die skielike dood van sy pa in 1483 het Eduard op 12-jarige leeftyd die troon geërf onder regentskap van sy oom Richard, die Hertog van Gloucester. Hy is twee maande ná sy troonbestyging saam met sy broer, Richard (9), in die Londense Tower opgesluit, vermoedelik deur hulle oom, wat die troon vir homself toegeëien het as Richard III.

Die prinse is nooit weer gesien nie. Hulle is waarskynlik in die Tower vermoor, óf deur Richard óf deur sy opvolger, Hendrik VII.

Saam met Edward VIII, keiserin Matilda en lady Jane Grey is Eduard V een van net vier monarge ná 1066 wat nooit gekroon is nie. As hy, soos waarskynlik is, voor sy vyftiende verjaarsdag dood is, is hy die monarg wat die kortste gelewe het in die geskiedenis van Engeland.

## Verwysings 
## Skakels
Huis van York

Die **Huis van York** was nes die Huis van Lancaster ’n tak van die Engelse koninklike Huis van Plantagenet wat sedert 1154 oor Engeland regeer het. Drie van sy lede het in die laat 15de eeu monarge van Engeland geword.

Die stamvader van die Huis van York was Edmund van Langley, die vyfde seun van koning Eduard III wat in 1384 die eerste Graaf van York geword het. Deur die huwelik van sy seun Richard van Conisburgh met Anne Mortimer, ook ’n afstammeling van Eduard III, het die Huis van York in ’n posisie gekom om die Engelse troon op te eis.

## Geskiedenis 
Die eerste York-koning van Engeland was Eduard IV, wat in 1461 die Lancaster-koning Hendrik IV verslaan het en tot koning uitgeroep is met behulp van Richard Neville, die Graaf van Warwick. Hendrik IV het in 1470 weer die mag teruggeneem, maar is in die volgende jaar weer verdryf.

Ná Eduard IV se dood in 1483 het sy seun Eduard V op 12-jarige leeftyd aan die bewind gekom onder regentskap van sy oom Richard, die Hertog van Gloucester. Hy is twee maande ná sy troonbestyging saam met sy broer, Richard (9), in die Londense Tower opgesluit, vermoedelik deur hul oom Richard, wat die troon vir homself toegeëien het as Richard III.

Richard was net ’n paar jaar op die troon. In 1485 het Hendrik Tudor in opstand gekom en Richard verslaan in die Slag van Bosworth. Hendrik is tot koning gekroon en was die eerste monarg van die Huis van Tudor.

## Monarge van die Huis van York 
| **Eduard IV**4 Maart 1461 – 2 Oktober 147011 April 1471 – 9 April 1483
|| 100px|Edward IV
|| 28 April 1442Rouenseun van Richard Plantagenet, 3de Hertog van York en Cecily Neville || 100px|Edward V || 2 November 1470Westminsterseun van Eduard IV en Elizabeth Woodville
|-
| **Richard III**26 Junie1483–1485 || 100px|Richard III || 2 Oktober 1452Fotheringhay-kasteelseun van Richard Plantagenet, 3de Hertog van York en Cecily Neville || Anne NevilleWestminster-abdy12 Julie 1472een seun || 22 Augustus 1485Slag van Bosworthop 32 (in ’n geveg)
|}

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Huis York*

## Eksterne skakels 
* http://www.royal.gov.uk/HistoryoftheMonarchy/KingsandQueensofEngland/ThePlantagenets/ThePlantagenets.aspx – Amptelike oorsig oor die Plantagenet-lyn
* http://www.royal.gov.uk/HistoryoftheMonarchy/KingsandQueensofEngland/TheYorkists/TheYorkists.aspx – Amptelike oorsig oor die Huis van York
Egbert van Wessex

**Egbert** (ca. 770 – 839) was koning van Wessex (802-839) en van Kent, Essex, Sussex (825-839) en Mercia (829-839). Ná die val van Mercia onder Offa het hy die titel "Bretwalda" gekry, waarmee die Angelsaksers ’n heerser aangedui het wat mag oor ander heersers gehad het. Hy word beskou as die eerste koning van Engeland.

As koning van Wessex was hy die opvolger van Beorhtric. As "Bretwalda" het hy Offa opgevolg. Oor Egbert se lewe en regering is min met sekerheid bekend. Sy pa was Ealhmund, koning van Kent. Egbert het ’n halfsuster, Alburga van Wilton, gehad.

In 815 het hy Cornwallis, ’n gebied wat aan Wallis behoort het, verower. Hy het ook Beornwulf van Mercia in 825 verslaan. Ná hierdie oorwinning het Kent, Surrey, Sussex en Essex hulle aan sy gesag onderwerp. Ook Oos-Anglië het hom as heerser erken. In 829 het hy Mercia verower en het ook Northumbrië sy gesag aanvaar.

Egbert het getrou met Redburga, ’n Frankiese prinses (moontlik ’n suster van keiser Karel die Grote). Hulle het twee seuns en ’n dogter, die heilige Edith van Polesworth, gehad.

Egbert is in 839 op sowat 64 in Westminster dood en is opgevolg deur sy seun Ethelwulf.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Egbert van Wessex*
Ethelbald van Wessex

**Ethelbald** (ca. 834 – 860) was van 856 tot met sy dood koning van Wessex en Kent.

Hy was die tweede oudste seun van koning Ethelwulf. Hy het sy pa van die troon gedwing en het in 858 met sy stiefma, Judith, getrou. Sy was ’n dogter van Karel die Kale, koning van die Frankiese Ryk.

Die huwelik is nietig verklaar weens die verwantskap en Karel het sy dogter beveel om terug te keer na Frankryk, waar sy in ’n klooster gaan woon het. Van hier is sy later ontvoer deur Boudewyn I, Graaf van Vlaandere. Uit hul verbintenis het ’n stamboom ontstaan waaruit die latere koningin Mathilda van Vlaandere, die vrou van Willem die Veroweraar, gekom het.

Ethelbald is in 860 dood en is opgevolg deur sy broer Ethelbert.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Ethelbald van Wessex*
Ethelbert van Wessex

**Ethelbert** (ca. 835 – 866) was van 860 tot met sy dood koning van Wessex en Kent. Hy was die derde oudste seun van koning Ethelwulf en het sy broer Ethelbald opgevolg.

Tydens sy bewind is Kent deur die Vikings geplunder. Daar was ook invalle in Northumbrië en die Dene het tot by Winchester gevorder.

Hy is in 865 op sowat 30-jarige ouderdom dood en is opgevolg deur sy broer Ethelred.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Ethelbert van Wessex*
Ethelred van Wessex

**Ethelred van Wessex** (ca. 837 – 871) was van 866 tot met sy dood koning van Wessex en Kent. Hy was die vierde oudste seun van koning Ethelwulf en het sy broer Ethelbert opgevolg. Hy het twee seuns gehad, van wie Ethelwald die oudste was.

Ethelred kon nie die toenemende aanvalle van die Vikings keer nie. Op 4 Januarie 871 het hy ’n Deense invallende leër in die Slag van Reading verslaan, maar later in dié jaar is hy in die Slag van Merton dood.

Hy is ná sy dood as ’n heilige beskou, maar is nooit amptelik heilig verklaar nie. Hy is opgevolg deur sy broer Alfred die Grote.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Ethelred I*
Aethelwulf van Wessex

**Aethelwulf** of **Ethelwulf** (ca. 800 – 858) was koning van Wessex (839-856) en van Kent (825-856), Essex en Sussex.

Hy was die oudste seun en die opvolger van die eerste koning van Engeland, Egbert. Op sy versoek het elkeen van sy seuns ’n beurt gehad om te regeer.

Hy het die Vikings beveg wat Engeland in toenemende mate binnegeval het. Hy het ’n groot oorwinning behaal, waarskynlik by die huidige Ockley. Saam met Mercia het hy ook Cyngen ap Cadell van Wallis verslaan.

Ná die dood van sy vrou, Osburga, in 855 het hy op ’n pelgrimstog na Rome gegaan, vergesel van sy jongste seun, Alfred. Ná sy terugkeer in 856 en sy huwelik met Judith van Wes-Frankië, ’n dogter van Karel die Kale, is hy deur sy seun Ethelbald van die troon gesit.

Hy is op 13 Januarie 858 dood en is in Winchester begrawe,

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Ethelwulf van Wessex*
Neringa

**Neringa**  is 'n Wes-Litause munisipaliteit suid van Klaipėda met 'n oppervlakte van 89,8 vierkante kilometer en 'n bevolking van 3&nbsp;685 (2010). Die munisipaliteit is in 1961 uit dorpe in die Litause deel van die Koerse Skoorwal gevorm.

Neringa is tans die kleinste munisipaliteit in Litaue en het voor die administratiewe hervorming in die land stadstatus gehad, ondanks die feit dat daar nooit enige stedelike nedersetting bestaan het nie. Die destydse administratiewe stelsel van die Sowjetunie het nie voorsiening vir die skepping van hierdie soort klein munisipaliteite gemaak nie, maar dit was wél moontlik om aan 'n nedersetting selfregerende stadstatus toe te ken.

## Geografie 
Die huidige munisipaliteit - die enigste in die land wat nie na 'n nedersetting vernoem is nie - strek oor 'n lengte van sowat vyftig kilometer langs die Litause Oosseekus en behels die dorpe Juodkrantė (Duits: *Schwarzort*), Pervalka (*Perwelk*), Preila (*Preil*), Nida (*Nidden*, die hoofdorp en setel van die munisipale administrasie) en die plaas Alksynė (*Erlenhein*). 

Die munisipaliteit word deur die strandmeer Koerse Haf van die Litause vasteland geskei en is slegs per veerboot toeganklik.

## Geskiedenis 
Neringa maak deel uit van die oorspronklik Suid-Koerse landskappe Pilsaten en Lamotina en is vanaf 1252 tot by die einde van die Tweede Wêreldoorlog (met uitsondering van die tydperk tussen 1923 en 1938) deur Duitse owerhede geregeer. Reeds in 1569 was die Koerse Skoorwal 'n multi-etniese gebied waar verskillende tale gebesig is. Duits was die taal van die owerhede, die kerk en die skoolwese, terwyl 'n groot deel van die bevolking Litaus, Lets-Koers (Skoorwalkoers) en Pruisies gepraat het. 
duimnael|links|'n Huis in die tradisionele boustyl van Neringa
Volgens die sensus van 1897 het 994 bewoners of sowat 60 persent (uit 'n totale bevolking van 1&nbsp;644 in die hoofdorpe) Skoorwalkoers as moedertaal gepraat, in die visserybedryf selfs 1&nbsp;064 mense of 65 persent aangesien Skoorwalkoers hier ook as vaktaal gedien het. Die kerkdienste is nogtans in Litaus gehou sodat alle Koere Litaus as tweede taal verstaan en gepraat het.

Toe die Koerse Skoorwal in 1923 by die onafhanklike Republiek van Litaue ingelyf is, was die keuse van burgerskap vir baie bewoners 'n probleem. Slegs 'n klein persentasie het Litause burgerskap aanvaar, baie bewoners het na Duitsland geëmigreer, en ander het as buitelandse Duitsers in hul dorpe gebly. Ná die Tweede Wêreldoorlog het die etniese samestelling drasties verander, en talle Litauers van die vasteland het hulle in die noordelike gedeelte van die Koerse Skoorwal gevestig wat nou deel uitgemaak het van die Litause SSR. Volgens die mikrosensus van 1956, waaraan 147 gesinne deelgeneem het, was daar nou 'n meerderheid van Groot-Litauers (59 persent) en Russe (21 persent). Die oorspronklike bevolking - 22 gesinne - het nog slegs vyftien persent van die inwoners verteenwoordig.

In 1961 is alle nedersettings op die Litause gedeelte van die Koerse Skoorwal - met uitsondering van Smiltynė en Kopgalis in die uiterste noorde - in die nuwe munisipaliteit Neringa verenig.
Blood Red Shoes

**Blood Red Shoes** is 'n Engelse musiekgroep vanuit Brighton. Die groep is in 2005 gevorm en bestaan uit Laura-Mary Carter (sang en kitaar) en Steven Ansell (tromme en sang).

## Diskografie 
*"Box of Secrets" - V2 Records - 2008
*"Fire like This" - 2010
*"In Time to Voices" - 2012
*"Blood Red Shoes" - 2014
*"Get Tragic" - 2019

### Singles 
*"Victory For The Magpie / Don't Always Say Yes/ Bless His Heart" - Jonson Family Records - 2005
*"Stitch Me Back" - Try Harder - 2006
*"ADHD / Can't Find The Door" - Try Harder - 2006
*"You Bring Me Down" - Abeano/Drowned In Sound - 2006
*"It's Getting Boring By The Sea / Box of Secrets" - V2 Records -  2007
*"I Wish I Was Someone Better" - 2007
*"You Bring Me Down" (re-release) - 2008
*"Say Something, Say Anything" - 2008
*"This Is Not for You" - 2008
*"Light It Up" - 2010
*"Don't Ask / We Get Bored" - 2010
*"Heartsink / Into the Night" - 2010
*"Cold" - 2012
*"In Time To Voices" - 2012
*"The Perfect Mess" - 2014
*"An Animal" - 2014
*"Speech Coma" - 2014
*"Eye To Eye" - 2017
*"Bangsar" - 2017
*"God Complex" - 2018
*"Call Me Up Victoria" - 2018
*"Mexican Dress" - 2018
*"Howl" - 2018
*"Find My Own Remorse" - 2018

## Verwysings 
* bio op allmusic.com

## Eksterne skakels 
*webwerf 
*MySpace-profiel
Gabriel van Dievoet

duimnael|links|400px|Gabriel van Dievoet (regs) in sy ateljee (1895)
**Gabriël van Dievoet**, gebore in Brussel (1875-1934) was 'n skilder en decorateur Art Nouveau.

Hy was die broer van argitek Henri van Dievoet. Hy is 'n afstammeling van die beeldhouer Peter van Dievoet.

## Sien ook 
* Henri van Dievoet
* Moira Lister
* Joseph Poelaert
Eduard IV van Engeland

**Eduard IV** (Rouen, 28 April 1442 – Westminster-paleis, 9 April 1483) was van 1461 tot 1483 koning van Engeland. Hy was die seun van Richard van York en Cecily Neville en die eerste koning van die Huis van York. Daar word soms gemeen dat Eduard buite-egtelik was omdat sy pa in die vermoedelike bevrugtingstyd weg was op ’n veldtog, maar dit kan ook valse gerugte of vanweë ’n vroeggeboorte wees.

Eduard het deelgeneem aan die "Wars of the Roses", die stryd om die troon tussen die Huis van York (onder aanvoering van sy pa) en die Huis van Lancaster (onder aanvoering van Hendrik VI en sy vrou).

Hy het die Lancasters in verskeie veldtogte verslaan, veral met die hulp van Richard Neville, Graaf van Warwick, en het in 1461 koning geword. Hy het teen Warwick se wens in getrou met Elizabeth Woodville, ’n jong weduwee uit die lae stand.

## Bewind 
Elizabeth se familie het aansienlik mag gekry ten koste van Warwick en dié het hom aan die kant van die Lancasters geskaar. Eindelik moes Warwick na Frankryk uitwyk waar hy hom aangesluit het by Margaretha, vrou van die uitgeweke Hendrik VI. In September 1470 trek hy op teen Engeland, waar hy genoeg steun werf om Eduard te verdryf. Eduard vlug na Holland en Hendrik VI keer vir ’n kort rukkie terug na die troon.

Eduard land in Maart 1471 in die noorde van Engeland. Van daar trek hy na Londen, verower die stad en verslaan Warwick, wat in die stryd sy lewe verloor. Dit het die einde van die Lancasters beteken.

Eduard was ’n wrede man wat nie teruggedeins het vir moord nie, maar hy was gewild onder die volk omdat hy vrede herstel het en kuns en wetenskap bevorder het. Hy het verskeie minnaresse en minstens een buite-egteike kind gehad.

Hy is in 1483 onverwags dood en in Windsor-kasteel begrawe. Sy dood het 'n opvolgingskrisis veroorsaak, want die parlement het die volgende jaar met 'n wet genaamd Titulus Regius sy en Elizabeth se huwelik ongeldig verklaar. Sy kinders is dus as buite-egtelik beskou en het hulle aanspraak op die troon verloor – die troon is aan Eduard se broer, Richard III, toegeken. Sy 12-jarige seun en erfgenaam, wat ná sy dood saam met sy jonger broer verdwyn het, is wel later as Eduard V erken. 

## Kinders 
Eduard en Elizabeth het 10 kinders gehad:
* Elizabeth (11 Februarie 1466 - 11 Februarie 1503)
* Maria (11 Augustus 1467 - 23 Mei 1482)
* Cecilia (20 Maart 1469 - 24 Augustus 1507)
* Eduard V (4 November 1470 - 1483?)
* Margaretha (10 April 1472 - 11 Desember 1472)
* Richard (17 Augustus 1473 - 1483?)
* Anna (2 November 1475 - 23 November 1511)
* George (Maart 1477 - Maart 1479)
* Catharina (14 Augustus 1479 - 15 November 1527)
* Brigit (10 November 1480 - 1517)

## Skakels
Loper (skaak)

duimnael|regs|120px|Loper in die standdaard Stauntonskaakstel

'n **Loper** (,) of **biskop** is 'n stuk in die bordspel skaak. Lopers behoort saam met ruiters tot die ligte stukke wat buiten pionne die swakste skaakstukke is. Elke speler begin die spel met twee lopers wat elkeen op 'n ander kleur blokkie (veld) begin en die hele spel lank daarop bly. Een loper begin tussen die koning se ruiter en die koning, die ander een tussen die dame se ruiter en die dame. In algebraïese notasie is die begin posisies vir Wit se lopers c1 en f1 en c8 en f8 vir Swart se lopers.

## Naam en geskiedenis 
In moderne skaak se voorganger, sjatrandj, is die loper se plek deur 'n swakker stuk, die alfil of olifant, ingeneem. Die kanoniese skaakstukke word vandag teruggespoor tot Howard Staunton en die Stauntonskaakstel. In die stel het die diep groef in die loper oorsponklik 'n olifant se tande gesimboliseer. Hierdie groef is verskillend deur verskillende kulture geïnterpreteer soos die spel in Europa aangekom het; in Frankryk is dit byvoorbeeld gesien as 'n nar se pet en dus word die loper in Frans *fou* (dwaas of gek) genoem.  In Engeland het die ooreenkoms met 'n biskop (of ab) se myter gelei tot die benaming biskop (Engels: *bishop*). In sommige slawiese tale (b.v. Tsjeggies en Slowaaks) word die loper "střelec/strelec", genoem wat vertaal kan word as 'n "skutter", bedoelende 'n boogskutter, terwyl dit in ander tale steeds as 'n "olifant" bekend staan (b.v. Russies *slon*). In Afrikaans en meeste ander Germaanse tale is die term waarskynlik afkomstig van 'n stuk, die koerier (Duits: *Kurier*), wat in koerierskaak gebruik is. Die nuwe stuk het vir die eerste keer die lang skuiwe van die hedendaagse loper kon maak. Met die omskakeling van die Alfil na die loper aan die einde van die 15de eeu het die koerier waarskynlik 'n rol gespeel wat aanleiding gegee het tot die Duitse naam *Läufer*. Verder is daar in ook in ander middeleeuse skaakvariante soos Grande Acedrex met 'n loperfiguur geëksperimenteer.

## Die loper se skuiwe 
Daar is geen beperking op die afstand van die loper se skuiwe nie maar dit word beperk tot diagonale beweging. Lopers kan soos alle ander stukke behalwe die ruiter nie oor ander stukke spring nie. 'n Loper buit deur te skuif na die blokkie wat deur die teenstander se stuk beset word.

Die lopers kan onderskei word volgens die vleuel waar hulle in die aanvangsposisie aangetref word, i.e. die *koningsloper* en *damesloper*. As gevolg van die loper se diagonale beweging bly elke loper op die kleur waarop dit begin het en kan daar dan ook na lopers as *ligte-blokkie* of *donker-blokkie* lopers verwys word.
Myter

duimnael|Sint Zenon van Verona wat 'n myer dra.

'n  **Myter**, uit die Grieks *μίτρα*, 'kopband' of 'turban', of **biskophoed** , is 'n soort hooftooisel wat vandag bekendstaan as die tradisionele, seremoniele hooftooisel van biskoppe en sekere abde in die Katolieke Kerk so wel as in die Anglikaanse nagmal, sommige  Lutherse kerke en biskoppe en sekere ander kerklui in die Oosters-ortodokse Kerke, Oosterse-katolieke Kerke en die Oudortodokse Kerke.
Wolverhampton

**Wolverhampton** (Engels: [ˌwʊlvərˈhæmptən]) is 'n stad in die graafskap Wes-Midlands van Engeland (Verenigde Koninkryk). Wolverhampton is wes van Birmingham geleë en het 'n bevolking van 263&nbsp;700 in 2021 gehad. Die lewensverwagting in Wolverhampton het in 2021 78,4 jaar beloop. Dit is bekend vir sy ryk kulturele diversiteit en is 'n florerende sentrum vir kuns en vermaak. Die Grand Theatre is 'n lang gevestigde teater in die hart van die Midlands. Die teater bied 'n wye verskeidenheid groot toerproduksies aan. Wolverhampton het noemenswaardige musikante en kunstenaars opgelewer en is bekend in die sportwêreld as die tuiste van die Premier League-sokkerspan Wolverhampton Wanderers FC wat sy tuiswedstryde op die Molineux-stadion speel. Dit was een van die Engelse gasheerstede tydens die Vrouekrieketwêreldbeker 1973.

## Geskiedenis 
Wolverhampton se eerste verwysing dateer uit 985. In dié jaar het koning Aethelred II grond by Heantune (Wolverhampton) aan die dorp se weldoener Wulfruna toegeken. Daar word oor die algemeen aanvaar dat Wulfruna die suster was van koning Edgar wat in 976 oorlede is. Die stad se industriële geskiedenis strek terug na 'n tyd voor die Industriële Rewolusie.

## Demografie 
Wolverhampton is die 13de grootste stad in Engeland. In 2005 was 76,5% van sy bevolking wit, 14,7% Indiërs en 4,8% swart.

## Susterstede 
*  Buffalo, Verenigde State
*  Jacksonville, Verenigde State
*  Jalandhar, Indië
*  Klagenfurt am Wörthersee, Oostenryk
*  Subotica, Serwië
*  Venesië, Italië

## Verwysings 
## Eksterne skakels 
*  
*  Amptelike webwerf
*
Pematangsiantar

duimnael|300px|Huis in Pematangsiantar (1923)
**Pematangsiantar** (ook Pematang Siantar) is 'n stad en lê in die provinsie Noord-Sumatra in Indonesië. Medan is die provinsiale hoofstad.

## Buurte 
Die stad het 6 buurte/administratiewe distrikte:
* Siantar Barat
* Siantar Marihat
* Siantar Martoba
* Siantar Selatan
* Siantar Timur
* Siantar Utara

## Burgemeester 
* O.K.H. Salamuddin (1956 - 1957)
* Jamaluddin Tambunan (1957 - 1959)
* Rakutta Sembiring (1960 - 1964)
* Abner Situmorang (1964 - 1964)
* Pandak Tarigan (1964 - 1965)
* Zainuddin Hasan (1965 - 1966)
* Tarif Siregar (1965 - 1966)
* Dr. M. Pardede (1966 - 1967)
* Luitkol. Laurimba Saragih (1967 - 1974)
* Kol. Sanggup Ketaren (1974 - 1979)
* Kol. Drs. MJT. Sihotong (1979 - 1984)
* Dr. Jabanten Damanik (1984 - 1989)
* Dr. Zulkifli Harahap (1980 - 1994)
* Dr. Abu Hanifah (1994 - 2000)
* Dr. Marim Purba (2000 - 2005)
* Ir. Kurnia R. Saragih (2000 - 2005)
* Dr. Nabari Ginting Msi (2005 - 2005)
* Ir. R.E. Siahaan (2005 - 2010)
* Hulman Sitorus, SE (2010 - huidig)
Koerse Skoorwal

Die **Koerse Skoorwal** (Litaus: *Kuršių nerija*, Russies: Куршская коса, Duits: *Kurische Nehrung*) is 'n landstrook en skiereiland met 'n totale lengte van 98 kilometer wat tussen die Litause hawestad Klaipėda in die noorde en Lesnoi (Litaus: *Sarkuva*, Duits: *Sarkau*) in die Russiese eksklawe Oblast Kaliningrad in die suide geleë is. Die westelike kuslyn grens aan die Oossee, die oostelike aan die Koerse Haf, 'n uitgestrekte baai.

duimnael|links|upright|Satellietbeeld van die Koerse Skoorwal
duimnael|links|upright|Kaart wat die Koerse Skoorwal vertoon
Die landskap se naam dateer uit die tydperk van die Duitse Ridderorde en het destyds eerder na die pad na Koerland en Lyfland as na die Koerse volk verwys. Van die landstrook is tans 52 kilometer Litause en 46 kilometer Russiese grondgebied. Die wydste punt met 3,8 kilometer is by die *Bulvikio ragas* of Bulvikse Hoek, vier kilometer noordoos van die Litause dorp Nida (Neringa-munisipaliteit), geleë. Die smalste punt naby die Russiese nedersetting Lesnoi is net 380 meter wyd.

Sowat 70 persent van die Koerse Skoorwal is met dennebosse bedek. Die landstrook word deur landskapsvorme gekenmerk wat anders net in Suid-Europa, Skandinawië of die Sahara-woestyn voorkom. Dit bestaan uitsluitlik uit strandgebiede met fyn sand en reuse-duine met hoogtes van tussen vier en twaalf meter wat as gevolg van ontbossings verskeie kere na dorpsgebiede uitgebrei en hulle onder sand begrawe het. Eers in die tweede helfte van die 19de eeu het die duininspekteur Wilhelm Franz Epha daarin geslaag om die duine te beplant en sodoende te stabiliseer.

Die Groot Duin naby Nida (Duits: *Nidden*) is een van die grootstes in Europa en word dikwels die "Oos-Pruisiese Sahara" genoem. Die sogenaamde *Palwe* is 'n vlakte wat voor die duingebiede lê en waaraan 'n gordel van sogenaamde "dooie duine" met hoogtes van tot by 67 meter aansluit wat tot by die strandmeer Koerse Haf strek. Die Koerse Skoorwal, wat sowel in Litaue asook in die Russiese Oblast Kaliningrad tot 'n nasionale park verklaar is, is vanweë sy unieke landskapsvorme in 2000 deur UNESCO as 'n wêrelderfenisgebied gelys.

## Kultuurgeskiedenis 
[duimnael|250px|Die grys duine van [Neringa-munisipaliteit|Neringa in Litaue]]
Die eerste menslike nedersettings in die gebied het waarskynlik reeds omstreeks 3&nbsp;000 v.C. ontstaan. Tot in die 13de eeu is die Koerse Skoorwal deur Baltiese stamme bewoon. Eers toe die Duitse Ridderorde 'n handelspad tussen Koningsberg en Lyfland aangelê het, wat oor die skoorwal geloop het, het ook Duitse setlaars, meestal boere, hulle hier begin vestig. Die inheemse Koerse bevolking het 'n bestaan op vissery gevoer en naas soutwatervisse uit die Oossee ook varswatervisse in die strandmeer gevang.

## Eksterne skakels
Kendari

**Kendari** is 'n stad en lê in die provinsie Suidoos-Celebes (Indonesies: Sulawesi Tenggara) in Indonesië. Kendari is die provinsiale hoofstad. 

## Buurte 
Die stad het 6 buurte/administratiewe distrikte:
* Abeli 
* Baruga 
* Kendari 
* Kendari Kulon 
* Mandhonga 
* Poasia
Binjai

**Binjai** (uitgespreek as Bin-djei) is 'n stad en lê in die provinsie Noord-Sumatra in Indonesië. Medan is die provinsiale hoofstad en lê 20 km. wes van Binjai.

## Buurte 
Die stad het 5 buurte/administratiewe distrikte:
* Binjai Kota 
* Binjai Utara 
* Binjai Selatan 
* Binjai Barat 
* Binjai Timur
Alfil

Die **Alfil** of **Olifant** is 'n speelstuk in sjatrandj, die Persies-Arabiese voorganger van moderne skaak, en die vroeë vorms van skaak wat in Europa gespeel is. Die Alfil is in moderene skaak deur die loper vervang .
Diesel

duimnael|Biodiesel wat van sojabone vervaardig is.
duimnael|Diesel meng nie met water nie.

**Diesel** is 'n vloeibare brandstof wat spesifiek ontwerp is vir gebruik in 'n dieselenjin, 'n tipe binnebrandenjin waarin brandstofontbranding sonder 'n vonk plaasvind as gevolg van die samepersing van lug en brandstofinspuiting. Dieselbrandstof het daarom goeie kompressie-ontstekingseienskappe nodig.

Die algemeenste soort diesel is 'n distillaatfraksie van ru-olie, maar daar bestaan ook alternatiewe wat nie van ru-olie vervaardig word nie, soos byvoorbeeld biodiesel, diesel uit biomassa of diesel wat vervaardig word deur aardgas na vloeistof om te skakel. Hierdie ander soorte diesel word toenemend gebruik. Met strenger omgewingstandaarde word ultralae swael diesel deesdae ook vervaardig met 'n baie laer swaelinhoud. Met ingang van 2007 is bykans alle diesel in Europa en die V.S.A. diesel met 'n ultralae swaelinhoud.

## Geskiedenis 
### Etimologie 
Die woord "diesel" word afgelei van naam van die Duitse uitvinder genaamd Rudolf Diesel wat die dieselenjin in 1892 uitgevind het.

### Dieselenjin 
'n Dieselenjin is 'n soort binnebrandmotor. Rudolf Diesel het die dieselenjin aanvanklik ontwerp om steenkoolstof as brandstof te gebruik. Hy het ook geëksperimenteer met verskeie olies, insluitende verskeie plantolies, soos grondboonolie, wat hy dan ook gebruik het om die enjins aan te dryf wat hy by die Paryse Handelskoue van 1900 en 1911 uitgestal het.

## Oorsprong 
Dieselbrandstof word vervaardig uit ru-olie en verskeie ander bronne.

Petroleumdiesel word vervaardig deur die fraksionele distillasie van ru-olie om 'n snit te verkry wat tussen 200&nbsp;°C en 350&nbsp;°C by atmosferiese druk kook. Die koolwaterstofmengsel wat so verkry word bestaan tipies uit molekules met tussen 8 en 21 koolstofatome per molekuul.

### Eienskappe en Prysbepaling 
Die digtheid van petroleumdiesel is ongeveer 0,85&nbsp;kg/l wat ongeveer 18% meer is as petrol met 'n digtheid van ongeveer 0,72&nbsp;kg/l. Wanneer diesel verbrand word stel dit ongeveer 38,6 MJ/l vry terwyl petrol slegs sowat 34,9 MJ/l vrystel (dus ongeveer 10% minder in energiedigtheid). Diesel is oor die algemeen makliker om te raffineer uit ru-olie as petrol. Die prys van diesel styg tradisioneel in kouer maande as die aanvraag vir paraffienbrandstof, wat uit soortgelyke petroleumsnitte bestaan, hoër word.

Vanweë die hoër kwaliteitstandaarde wat op diesel van toepassing geword het, het die raffinering van diesel moeiliker geword omdat die swawel daaruit verwyder moet word, wat 'n invloed op die prys het. Die swawelinhoud is in 2006 in Suid-Afrika verlaag tot 500 dpm (dele per miljoen) en daar is ook 'n ultralae swaweldiesel beskikbaar met 'n maksimum swawelinhoud van 50 dpm. In Suid-Afrika word die kleinhandelsprys van diesel anders as dié van petrol nie deur die regering gereguleer nie.

## Sien ook 
* Biodiesel

## Verwysings
Payakumbuh

**Payakumbuh** is 'n stad en lê in die provinsie Wes-Sumatra in Indonesië op die Sumatra- eiland. Die provinsiale hoofstad is Padang.

## Buurte 
Die stad het 3 buurte/administratiewe distrikte:
* Payakumbuh Barat (wes)
* Payakumbuh Timur (oos)
* Payakumbuh Utara (noord)
Tamale

**Tamale** is die derde grootste stad in Ghana naas Accra en Kumasi, en het 'n bevolking van 360&nbsp;579 in 2007 gehad. Die stad lê in die noorde van die land, naby die Volta-meer, en het 'n oppervlakte van 480,77 km².
Nederlands-Indië

**Nederlands-Indië** (vroeër ook Nederlands Oos-Indië, Oos-Indië of Indië, Indonesies: *Hindia-Belanda*, Maleis: *Hindia Timur Belanda*) was 'n Nederlandse kolonie wat bestaan het van 1800 tot 1949.

Die geskiedenis van die kolonie begin in 1619 met die verowering van Jayakarta en stigting van die hoofstad Batavia deur die Nederlandse kommandeur Jan Pieterszoon Coen, wat in diens van die Verenigde Oos-Indiese Kompanjie (VOC) was.

In die Anglo-Nederlandse Verdrag van 1824 het die Nederlanders die goewerneur van Nederlands-Malakka aan Brittanje afgestaan, wat gelei het tot die uiteindelike inlywing daarvan in Malakka (staat) van moderne Maleisië.

Nederlands-Indië het op 31 Desember 1949 as die "Unie van Indonesië" onafhanklikheid van Nederland ontvang.
Koerse Haf

Die **Koerse Haf** (Litaus: *Kuršių marios,* Russies: *Куршский залив, Koersjski zaliv*, Duits: *Kurisches Haff*) is 'n baai van die Oossee wat deel uitmaak van Litaue en die Oblast Kaliningrad (Russiese Federasie). Die baai, waarna soms ook as 'n strandmeer verwys word (alhoewel dit naby die Litause hawestad Klaipėda toegang tot die oop see het), word deur die Koerse Skoorwal van die Oossee geskei. Die Nemunas- of Memel-rivier mond met sy rivierarms – waaronder Atmata en Skyrvitė naby die Litause dorp Rusnė – in die Koerse Haf uit.

Die baai beslaan 'n totale oppervlakte van 1&nbsp;584 vierkante kilometer (waarvan 415 op Litause en die res op Russiese grondgebied). Die grootste diepte is slegs 5,8 meter, met 'n gemiddelde diepte van 3,8 meter. Die baai het 'n maksimale soutgehalte van 8 promille.

## Geskiedenis 
duimnael|links|Die Koerse Haf
Die gebied rondom die Koerse Haf het in die 13de eeu deel uitgemaak van die Koerse en Oud-Pruisiese stamlande. Later het dit aan die historiese gewes Klein-Litaue gegrens. Die ridders van die Duitse Orde het die deurvaart aan die baai se noordelike einde in 1252 vir die oprigting van hul vesting Memelburg en die stigting van die stad emel (tans Klaipėda) gekies. Die Memelgebied is in 1923 deur Litause magte beset en van die destydse Duitse Ryk geskei.

Die Nemunas- (Litaus) of Memel-rivier (Duits) het tussen die twee wêreldoorloë die grens tussen Litaue en Duitsland gevorm; die suidelike gedeelte van die Koerse Skoorwal en die Koerse Haf het tot in 1945 Duits gebly, terwyl die skiereiland naby die stranddorp Nida (Duits: *Nidden*) deur Litaue geannekseer is. Die Duitse gebied in die suide het oorspronklik deel uitgemaak van Oos-Pruise en is in 1945 deur Rusland beset. Hierdie gebied vorm tans 'n Russiese eksklawe, die Kaliningrad-oblast, wat deur twee lidstate van die Europese Unie, Litaue en Pole, omsluit word.

## Sien ook 
*Nasionale Kuršių Nerija-park

## Eksterne skakels
Memelland

duimnael|regs|Die vlag van Memelland
duimnael|regs|Die ligging van Memelland in Litaue
[duimnael|regs|[Posseëls wat tussen 1920 en 1925 in Memelland uitgereik is]]
**Memelland** of **Memelgebied**, Litaus *Klaipėdos kraštas*, was 'n geografiese term wat tussen die Eerste en die Tweede Wêreldoorlog na dié gedeelte van Oos-Pruise verwys het wat noord van die Memel- (Duits) of Nemunas-rivier (Litaus) geleë is, in 1920 deur die geallieerde en geassosieerde magte onder Franse administrasie geplaas en in 1923 deur Litaue geannekseer is. 

Die term Memelland word in die Duitse taalgebied nog steeds gebruik om na die rivier- en kultuurlandskap tussen Kaunas en Klaipėda te verwys waar die Nemunasrivier vyf eeue lank 'n natuurlike grens tussen Sentraal- en Oos-Europa gevorm het. Sowel in geografiese asook in historiese opsig is dié streek tussen Litaue, Duitsland en Rusland geleë en weerspieël sy kultuur en boukuns invloede uit al drie taal- en kultuurgebiede.

Die landstrook met 'n lengte van 140 en 'n wydte van maksimaal 20 kilometer is in 1939 deur 145&nbsp;000 mense bewoon. Die grootste stad was Memel (tans Klaipėda) met 'n bevolking van 40&nbsp;000, Heydekrug (Litaus *Šilutė*) met 'n bevolking van 5&nbsp;0000 en Pogegen (*Pagėgiai*) met 2&nbsp;800 inwoners.

## Verwysings
Samland

duimnael|Samland

**Samland** (Russies: *Самбия*, Litaus: *Sémba*, Pools/Latyn: *Sambia*) is 'n skiereiland in die Oossee. Die naam Samland is afgelei van die Oud-Pruisiese woord *zemmē* "aarde". Die inheemse bevolking het na hulself as *Semba* verwys, 'n term wat ook in die Oud-Nordiese taal van Denemarke as *Sembe* gebruiklik was.

Samland word in die weste deur die Oossee, in die noorde deur die Koerse Haf en in die suide deur die Weichsel-strandmeer en die Pregel-rivier begrens. In die ooste vorm die Deime-rivier, wat vanuit Gwardeisk (Duits *Tapiau*) na Polessk (*Labiau*) vloei en vier kilometer verder in die Koerse Haf uitmond, 'n natuurlike grens. 

Die beduidendste stedelike nedersetting in hierdie landskap was Königsberg (tans Kaliningrad), streng gesproke die stadsdeel noord van die Pregel. As deel van die historiese Duitse provinsie Pruise het Samland 1945 onder Sowjet-administrasie gekom en maak tans deel uit van die Russiese Oblast Kaliningrad.
Duitse Orde

Die **Duitse Orde,** ook **Duitse Ridderorde** genoem, is 'n geestelike orde. Dit is naas die Johannieter of Malteser Orde een van die ridderordes uit die tydperk van die Kruistogte wat steeds bestaan. Die Latynse naam is **Ordo Teutonicus**, kort **OT**, die oorspronklike lang vorm van die naam was "Orde van die Broeders van die Duitse Huis van Sint Maria in Jerusalem", Latyn *Ordo fratrum domus Sanctae Mariae Theutonicorum Ierosolimitanorum*, Duits *Orden der Brüder vom Deutschen Haus Sankt Mariens in Jerusalem*.

duimnael|links|Gebiede van die Duitse Orde omstreeks 1300
Die orde gaan terug op 'n hospitaal wat in 1190 in die Heilige Land gestig is. Nadat hulle tot 'n geestelike orde verhef is, het die gemeenskap – wat oorspronklik liefdadigheidswerk gedoen het – in die loop van die 13de eeu 'n beduidende rol by die Duitse kolonisasie van die oostelike Sentraal- en Oos-Europa gespeel. In die Baltiese lande het die orde sy eie staat gestig, die Duitse Ordenstaat wat in die laat 14de eeu 'n oppervlakte van sowat 200&nbsp;000 vierkante kilometer beslaan het.

As gevolg van die verpletterende nederlaag, wat die orde in die somer van 1410 in die Slag van Tannenberg teen Pools-Litause magte gely het, asook die langdurige oorlog wat in die middel van die 15de eeu teen die Pruisiese state gevoer is, het die orde se agteruitgang, wat reeds omstreeks 1400 begin het, versnel. Die Duitse Orde het ná sy sekularisering tydens die Reformasietydperk in 1525 en sy omskepping in 'n wêreldlike hertogdom in Pruise – en ná 1561 ook in Lyfland – geen noemenswaardige invloed meer uitgeoefen nie. Die Duitse Orde het nogtans in die Heilige Romeinse Ryk voortbestaan en hier veral in Suid-Duitsland, Oostenryk en Switserland groot landerye besit.

In die Napoleontiese Oorloë van die laat 18de eeu het die orde sy landerye in gebiede oos van die Ryn kwytgeraak, en in 1809 is die orde ook in die Rynbondstate gesekulariseer. Die Duitse Orde se grondbesit was nou beperk tot die Keiserryk Oostenryk. Met die ondergang van die Habsburgse Donaumonargie ná die Eerste Wêreldoorlog het die orde ook die ridderlike komponent van sy ordestruktuur verloor. Die Duitse Orde word sedert 1929 deur 'n ordepriester bestuur en vorm sodoende volgens die kanoniese reg 'n klerikale orde. Die orde spits hom vandag op die aanbieding van karitatiewe dienste toe.

## Verwysings 
## Eksterne skakels 
*  Amptelike webwerf van die Duitse Orde in Duitsland
*  Amptelike webwerf van die Duitse Orde in Oostenryk
Wilhelm Pieck

**Friedrich Wilhelm Reinhold Pieck** (* 3 Januarie 1876 in Guben; tans Gubin, Pole; † 7 September 1960 in Oos-Berlyn) was 'n Duitse politikus, Sosiaaldemokraat en later Kommunis. Hy was medestigter van die Sosialistiese Eenheidsparty van Duitsland (*Sozialistische Einheitspartei Deutschlands, SED*) en van 1949 tot en met sy afsterwe in 1960 die eerste en enigste President van die Duitse Demokratiese Republiek (Oos-Duitsland).
Alexander von Humboldt

**Friedrich Wilhelm Heinrich Alexander von Humboldt** (* 14 September 1769 in Berlyn; † 6 Mei 1859 in Berlyn) was 'n Duitse natuurnavorser met 'n studieveld wat ver buite die grense van Europa gestrek het. Sy wetenskaplike werk, wat in 'n tydsbestek van meer as sewe dekades ontstaan het, het die destydse kennis oor die wêreld aansienlik vergroot en van hom een van die medestigters van die geografie as 'n empiriese wetenskap gemaak.

Alexander von Humboldt het navorsingsreise na Latyns-Amerika, die Verenigde State en Sentraal-Asië onderneem. Hy het self veldnavorsing oor onder meer fisika, chemie, geologie, mineralogie, vulkanologie (oorkoming van neptunisme), plantkunde (hy het plantgeografie as 'n wetenskap bevestig), dierkunde, klimatologie (isoterme), oseanografie en sterrekunde, maar ook oor kwessies rakende ekonomiese geografie, etnologie en demografie gedoen. By die samestelling van sy wetenskaplike publikasies het hy met 'n groot aantal leidende internasionale deskundiges uit verskillende domeine gekorrespondeer en sodoende sy eie wetenskaplike netwerk geskep.

In Duitsland het hy veral met sy *Ansichten der Natur* ("Beskouings oor die natuur") en sy *Kosmos* buitengewone gewildheid geniet.  Die hoë aansien, wat hy reeds tydens sy leeftyd geniet het, word in byname soos "die tweede Kolumbus", "wetenskaplike herontdekker van Amerika", "vors van die wetenskap" en "die nuwe Aristoteles" (volgens 'n opskrif op 'n gedenkmunt wat deur die Paryse Akademie van Wetenskappe uitgereik is). Von Humboldt is deur 'n verskeidenheid akademieë as lid aanvaar, waaronder die Duitse *Leopoldinisch-Karolinische Akademie der Naturforscher*, die Koninklike Pruisiese Akademie van Wetenskappe, die Beierse Akademie van Wetenskappe en die Duitse Akademie van Wetenskappe van Algemene Belang (*Akademie gemeinnütziger Wissenschaften*).

## Sien ook 
* Lys van botaniste volgens outeursafkorting

## Verwysings
Borsig-toring

Die **Borsig-toring**, 'n staalskelet-gebou met baksteenfasades wat in die klassieke moderne boustyl met Romaanse en Neo-Gotiese elemente uitgevoer is, was die eerste wolkekrabber in die Duitse hoofstad Berlyn wat tussen 1922 en 1924 ver buite die stadsentrum op die fabrieksterrein van die *Borsigwerke*, destyds die voorste Europese vervaardiger van lokomotiewe, in Tegel ontstaan het.
duimnael|links|Die Borsig-fabrieksterrein (met die Borsig-toring in die agtergrond) in 2017
In teenstelling met ander hoë geboue wat destyds deur Berlynse maatskappye opgerig is – soos die Werner-werktoring in Berlyn-Siemensstadt en die Ullstein-toring – is die Borsig-toring nie as 'n indrukwekkende fasade vir skoorstene en waterhouers beplan nie, maar het as gewone kantoorgebou gedien. Die besluit om 'n wolkekrabber op te rig het uit die beperkte terrein in Tegel voortgespruit. Die maatskappy Borsig, wat in 1827 deur August Borsig net voor die *Oranienburger Tor* (Oranienburgse Poort) gestig is, het binne enkele dekades tot die grootste vervaardiger van lokomotiewe gegroei en sy fabrieksterrein in 1894/1895 na Tegel, destyds 'n noordelike voorstad van Berlyn, verskuif. Die terrein is drie jaar later ingewy.

Die toring met 'n hoogte van 65 meter beslaan 20 by 16 meter op die grond en is deur die argitek Eugen Schmohl ontwerp wat 'n kort tyd later ook die Ullstein-huis vir die gelyknamige uitgewery in Berlyn-Tempelhof gebou het. Schmohl het vermoedelik die toring van die Werner-fabriek in Berlyn-Siemensstadt, wat volgens 'n ontwerp van Hans Hertlein in 1917 ontstaan het, maar ook Amerikaanse wolkekrabbers as voorbeelde vir sy toring geneem.

Die Borsig-toring was die eerste nywerheidsgebou in Berlyn wat deur ekspressionistiese vormgewing beïnvloed is. Die maatskappy Borsig, wat altesaam 14&nbsp;000 lokomotiewe vervaardig en na alle wêrelddele uitgevoer het, het in 1929 'n slagoffer van die Groot Depressie geword, en die Borsig-gesin was genoodsaak om hul onderneming te verkoop. Daar bestaan steeds 'n maatskappy met die oorspronklike naam, tog is die fabrieksterrein in Tegel lankal gesluit. Die toring is in die 1970's gerenoveer en dien steeds as kantoorgebou. Dit is nie toeganklik vir die publiek nie. Rondom die Borsig-toring het 'n uitgestrekte sakesentrum ontstaan, terwyl die oorspronklike Borsig-lokomotiewewerkswinkel in 'n moderne winkelsentrum omgeskep is.

## Verwysings 
**Bronliteratuur**
* Arnt Cobbers: *Architekturführer. Die 100 wichtigsten Bauwerke Berlins*. Berlyn: Jaron 2006
Ternate

**Ternate** is 'n stad en in die provinsie Noord-Molukke in Indonesië geleë is. Ternate is die provinsiale hoofstad.

Die lughawe is Sultan Babdullah.

## Buurte 
Die stad het 4 buurte/administratiewe distrikte:
* Ternate Kota (stad) 
* Moti
* Ternate Utara (Noord)
* Ternate Selatan (Suid)
Ione, Oregon

**Ione** is 'n dorp in die noorde van Oregon, in die Morrow-distrik. 

## Demografie 
In 2000 het die dorp 'n bevolking van 321 gehad: 97,82% wit, 0% swart of Afro-Amerikaans, 0% Amerikaanse inboorlinge, 0% Asiaties, 0% Pasifiese eilanders, 0% van ander rasse en 2,18% van twee of meer rasse. Spaans-Amerikaners of Latyns-Amerikaners van enige ras het 3,12% van die bevolking uitgemaak.
Romuva

: *Hierdie artikel handel oor die Pruisiese heiligdom. Vir die tradisionele Litause godsdiens, sien gerus Romuva (godsdiens).
*duimnael|regs|Die heiligdom Romuva in Pruise. Die beeld is volgens die 16de eeuse berig van Simon Gronau, 'n Duitse historiograaf, geteken

**Romuva** of **Romowe** was 'n Baltiese heiligdom of tempel in Wes-Samland, een van die historiese geweste van Oud-Pruise (tans Oblast Kaliningrad, Russiese Federasie). Die enigste bekende historiese dokument, waarin na hierdie kultiese sentrum verwys word, is 'n beskrywing deur Peter von Dusburg uit die jaar 1326. Volgens sy berig was Romuva die setel van Kriwe, die hoofpriester of "heidense pous" wat deur die Baltiese volkere as religieuse leier beskou is.

Daar is nogtans wetenskaplikes wat die bestaan van 'n sodanige heiligdom betwyfel. Ongeag die wetenskaplike debat oor Romuva het Litaue se Nieu-Heidense beweging sy naam aan hierdie kultiese sentrum ontleen.